నేటి నుంచి విమానాల పండుగ
- ముస్తాబైన బేగంపేట్‌ ఎయిర్‌పోర్టు
- 10 దేశాల నుంచి ప్రతినిధుల రాక
- ప్రాంతీయ అనుసంధనతే లక్ష్యం
- ప్రదర్శనకు 15 వినూత్న విమానాలు
- విమాన సంస్థల సీఈవోల రౌండ్‌టేబుల్‌ సదస్సు..
నవతెలంగాణ, వాణిజ్య విభాగం: మరో అంతర్జా తీయ ప్రదర్శనకు హైదరాబాద్‌ నగరం ముస్తాబైంది. 'వింగ్స్‌ ఇండియా-2018' పేరుతో నాలుగు రోజుల పాటు జరగనున్న అంతర్జాతీయ వైమానిక ప్రదర్శన నేటి (గురువారం) నుంచి బేగంపేట్‌ విమానాశ్రయంలో ప్రారంభం కానుంది. ప్రతీ రెండేండ్లకోసారి జరిగే ఈ ప్రదర్శనను భారత పౌర విమానయాన శాఖ, విమానాశ్రయాల అభివృద్ధి ప్రాధికారిక సంస్థ(ఏఏఏ), ఫిక్కీలు సంయుక్తంగా ఏర్పాటు చేస్తున్నాయి. 'వింగ్స్‌ ఇండియా-2018' కార్యక్ర మాన్ని కేంద్ర విమానయాన శాఖ మంత్రి అశోక్‌ గజపతి రాజు, తెలంగాణ ముఖ్యమంత్రి కె.చంద్రశేఖర్‌ రావులు ప్రారంభించనున్నారు. ఈ అంతర్జాతీయ ప్రదర్శనకు దాదాపు పది దేశాల నుంచి వైమానిక రంగానికి చెందిన ప్రముఖులు, సంస్థలు, అధికారులు పాల్గొననున్నట్టుగా సమాచారం. అమెరికా, జపాన్‌, బ్రిటన్‌, రష్యా, సింగపూర్‌, ఫ్రాన్స్‌, జర్మనీ, మలేషియా, హాంకాంగ్‌, ఇటలీ, ఇరాన్‌తో సహా పలు ఇతర దేశాలకు చెందిన విమానయాన రంగంలోని కంపెనీల విమానాలు ఈ ప్రదర్శనలో కనువిందు చేయనున్నాయి. ఆయా కంపెనీలకు చెందిన ప్రతినిధులు, అధినేతలు కూడా ఈ ప్రదర్శనలో భాగంగా ఏర్పాటు చేయనున్న సమావేశాల్లో పాల్గొననున్నారు.
ప్రాంతీయ విస్తరణే లక్ష్యంగా..
'ఇండియా గ్లోబల్‌ ఏవియేషన్‌ హబ్‌' అనే థీమ్‌తో ఏర్పాటు చేస్తున్న ఈ కార్యక్రమంలో ప్రధానంగా పట్టణాలకు, నగరాలకు విమాన సర్వీసులతో ప్రాంతీయ అనుసంధానతను పెంచడమే ద్యేయంగా సదస్సులు జరగనున్నట్టుగా నిర్వాహకులు చెబుతున్నారు. ఈ ప్రదర్శన వేదికగా అనుసంధానతను పెంచేలా ఆయా రాష్ట్ర ప్రభుత్వాలు ప్రముఖ విమానయాన సంస్థలతో చర్చలు జరిపేందుకు, తమ ఆలోచనలను పంచుకొనేందుకు, పెట్టుబడుల గురించి చర్చించేందుకు వీలుగా పలు సమావేశాలు జరగనున్నాయి.
15 విమానాలు.. 125 స్టాల్స్‌..
ఈ కార్యక్రమంలో భాగంగా దాదాపు 125 సంస్థల ఎగ్జిబిటర్లు తమ స్టాల్స్‌ను ఏర్పాటు చేయనున్నారు. బోయింగ్‌, ఏటీఆర్‌, హోండా, ఎంబ్రారర్‌, డస్సాల్ట్‌, ఎయిరిండియా, జూమ్‌ ఎయిర్‌, ఎన్‌ఏఎల్‌ వంటి సంస్థలు దాదాపు 15 విమానాలను ఇక్కడ ప్రదర్శించనున్నాయి. విమానాల్లో టూరిజం, కార్గో, లాజిస్టిక్స్‌కు ఉన్న అవకాశాలను గురించి ఈ ప్రదర్శనలో సీఈవోల రౌండ్‌ టేబుల్‌ ఫోరమ్‌ సమావేశం మొత్తానికి కీలకం కానుంది.
ఏడాదిన్నరలో 51 కొత్త విమానాశ్రయాలు
దేశంలోని ప్రధాన నగరాలకు దీటుగా చిన్న నగరాలకు, పట్టణాలకు కూడా విమాన సర్వీసులను విస్తరించాలనే ధ్యేయంతో కేంద్ర ప్రభుత్వం ముందుకు సాగుతోందని విమానయాన శాఖ సంయుక్త కార్యదర్శి ఉషా పదేహీ తెలిపారు. బుధవారం హైదరాబాద్‌లో ఏర్పాటు చేసిన బిజ్‌ఏవీఇండియా-2018 సదస్సులో ఆమె ప్రసంగిస్తూ విమానాశ్రయాల అభివృద్ధికి గాను అవసరమైన నిధులను కేటాయించిందని వివరించారు. కార్యక్రమంలో ఏఏఏ ఎగ్జిక్యూటివ్‌ డైరెక్టర్‌ జీకే చౌకియాల్‌ మాట్లాడుతూ రానున్న ఏడాదిన్నర కాలంలో దేశంలో కొత్త 51 కొత్త విమానాశ్రయాలు అందుబాటులోకి రానున్నాయని అన్నారు. ప్రస్తుతం దేశంలో కేవలం 15-16 విమానాశ్రయాలు దేశంలోని మొత్తం ఎయిర్‌ ట్రాఫిక్‌లో 80 శాతం వాటాను కలిగి ఉన్నాయన్నారు.
మీ స్నేహితులకు రికమెండ్ చెయ్యండి